**พิมพ์เขียวร่างวิทยานิพนธ์**

**การนำเสนอข้อมูลของการวิเคราะห์ถดถอยพหุคูณ**

 การนำเสนอข้อมูลของการวิเคราะห์ถดถอยพหุคูณต้องประกอบด้วย 3 ส่วน ส่วนแรกเป็นค่าสถิติบรรยายข้อมูลพื้นฐานของกลุ่มตัวอย่างในการวิจัย ส่วนที่สองเป็นการตรวจสอบข้อตกลงเบื้องต้น และส่วนที่สาม ผลการวิเคราะห์การถดถอยพหุคูณ โดยมีตัวอย่างของ Template การนำเสนอข้อมูลของการวิเคราะห์ถดถอยพหุคูณ ดังนี้

 **ตัวอย่างของ** **Template การนำเสนอข้อมูลของการวิเคราะห์ถดถอยพหุคูณ**

**ส่วนแรก** ค่าสถิติบรรยายข้อมูลพื้นฐานของกลุ่มตัวอย่างในการวิจัย

**ตารางที่ 1** ค่าสถิติบรรยายข้อมูลพื้นฐานของกลุ่มตัวอย่างในการวิจัย

|  |  |  |
| --- | --- | --- |
| **ตัวแปร** | **จำนวน** | **ร้อยละ** |
| เพศ | ชาย | 60 | 30.00 |
|  | หญิง | 140 | 70.00 |
| ระดับการศึกษา | ต่ำกว่าปริญญาตรี | 40 | 20.00 |
|  | ปริญญาตรี | 100 | 50.00 |
|  | สูงกว่าปริญญาตรี | 60 | 30.00 |
| **รวมจำนวน** | **200** | **100.00** |

 กลุ่มตัวอย่างในการวิจัย ทั้งหมด จำนวน 200 คน เมื่อจำแนกตามเพศ ปรากฏว่า ส่วนใหญ่เป็นเพศหญิง ร้อยละ 70 และมีเพศชาย ร้อยละ 30 และเมื่อจำแนกตามระดับการศึกษา ปรากฏว่า ส่วนใหญ่การศึกษาสูงสุด คือ ระดับปริญญาตรี ร้อยละ 50 รองลงมาได้แก่ ระดับสูงกว่าปริญญาตรี และ ระดับต่ำกว่าปริญญาตรี ตามลำดับ

**ตารางที่ 2** ค่าเฉลี่ยเลขคณิต และค่าส่วนเบี่ยงเบนมาตรฐานของตัวแปรที่ศึกษา

|  |  |  |  |  |  |
| --- | --- | --- | --- | --- | --- |
| **ตัวแปร** | **ค่าต่ำสุด** | **ค่าสูงสุด** | **ค่าเฉลี่ย** | **ค่าส่วนเบี่ยงเบนฯ** | **ความหมาย** |
| พฤติกรรมการติดอินเตอร์เน็ตของวัยรุ่น | 1 | 5 | 4.18 | 0.98 | มาก |
| อาการซึมเศร้า | 1 | 5 | 2.35 | 1.00 | ต่ำ |
| การหลีกเลี่ยงภัยอันตราย | 1 | 5 | 3.14 | 1.04 | ปานกลาง |
| การให้ความร่วมมือ | 2 | 5 | 4.56 | 0.86 | มากที่สุด |

ผลการวิเคราะห์ค่าเฉลี่ย และค่าส่วนเบี่ยงเบนมาตรฐาน ของตัวแปรที่ศึกษา จำนวน 200 คน ปรากฏว่า กลุ่มตัวอย่างมีพฤติกรรมการติดอินเตอร์เน็ตในระดับมาก (ค่าเฉลี่ย เท่ากับ 4.18) และเมื่อพิจารณาในกลุ่มของตัวแปรทำนาย ปรากฏว่า กลุ่มตัวอย่างมีอาการซึมเศร้าในระดับต่ำ มีการหลีกเลี่ยงภัยอะนตรายในระดับปานกลาง และมีความร่วมมือในระดับมากที่สุด

**ส่วนที่สอง** การตรวจสอบข้อตกลงเบื้องต้น

**ตารางที่ 3** การตรวจสอบการแจกแจงของตัวแปรเกณฑ์

|  |  |  |  |  |
| --- | --- | --- | --- | --- |
| **ตัวแปรเกณฑ์** | **ค่าความเบ้** | **ค่าความโด่ง** | **Zsk** | **Zku** |
| พฤติกรรมการติดอินเตอร์เน็ตของวัยรุ่น | 0.45 | 1.14 | 1.48 | 2.15 |

 ผลการตรวจสอบการแจกแจงของตัวแปรพฤติกรรมการติดอินเตอร์เน็ตของวัยรุ่น ปรากฏว่า ได้ค่าสัมประสิทธิ์คะแนนมาตรฐานของความเบ้ เท่ากับ 1.48 และ สัมประสิทธิ์คะแนนมาตรฐานของความโด่ง เท่ากับ 2.15 ซึ่งมีค่าน้อยกว่า 2.58 จึงสรุปได้ว่า ตัวแปรพฤติกรรมการติดอินเตอร์เน็ตของวัยรุ่น มีการแจกแจงเป็นแบบโค้งปกติ

**ตารางที่ 4** การตรวจสอบความสัมพันธ์ระหว่างตัวแปรทำนายและตัวแปรเกณฑ์

|  |  |  |  |  |
| --- | --- | --- | --- | --- |
| **ตัวแปร** | **Y** | **X1** | **X2** | **X3** |
| พฤติกรรมการติดอินเตอร์เน็ตของวัยรุ่น (Y) | 1.00 |  |  |  |
| อาการซึมเศร้า (X1) | 0.53\*\* | 1.00 |  |  |
| การหลีกเลี่ยงภัยอันตราย (X2) | -0.48\* | -0.32\* | 1.00 |  |
| การให้ความร่วมมือ (X3) | -0.65\*\* | -0.18 | 0.35\* | 1.00 |

\* p < .05, \*\* p < .01

 ผลการตรวจสอบความสัมพันธ์ระหว่างตัวแปรทำนายกับตัวแปรเกณฑ์ ปรากฏว่า มีค่าสัมประสิทธิ์สหสัมพันธ์อยู่ระหว่าง -0.65 ถึง 0.53 โดยที่ตัวแปรทำนายทั้ง 3 ตัวแปรมีความสัมพันธ์กับตัวแปรเกณฑ์อย่างมีนัยสำคัญทางสถิติ และเมื่อตรวจสอบความสัมพันธ์ระหว่างตัวแปรทำนายทั้ง 3 ตัวแปร ปรากฏว่ามีค่าสัมประสิทธิ์สหสัมพันธ์อยู่ระหว่าง -0.18 ถึง 0.35 ซึ่งมีค่าต่ำกว่าความสัมพันธ์ระหว่างตัวแปรทำนายกับตัวแปรเกณฑ์ จึงสรุปได้ว่า ไม่มีปัญหาภาวะร่วมพหุระหว่างตัวแปรทำนาย

**ส่วนที่สาม** ผลการวิเคราะห์การถดถอยพหุคูณ

**ตารางที่ 5** ผลการวิเคราะห์การถดถอยพหุคูณของพฤติกรรมการติดอินเตอร์เน็ตของวัยรุ่น

|  |  |  |  |
| --- | --- | --- | --- |
| **ตัวแปรทำนาย** | **b** | **SE** | **β** |
| ค่าคงที่ | 1.24 | 0.13 |  |
| อาการซึมเศร้า (X1) | 0.63 | 0.24 | 0.53\*\* |
| การหลีกเลี่ยงภัยอันตราย (X2) | -0.51 | 0.25 | -0.48\* |
| การให้ความร่วมมือ (X3) | -0.74 | 0.27 | -0.65\*\* |
| R-Square = 0.47 , F=62.77\*, ES=0.48 |

\* p < .05, \*\* p < .01

 ผลการวิเคราะห์การถดถอยพหุคูณของพฤติกรรมการติดอินเตอร์เน็ตของวัยรุ่น สามารถเขียนสมการทำนาย ได้ดังนี้ Y = 1.24 + 0.63X1\*\*-0.51X2\* - 0.74X3\*\*+e; R2=0.47 จึงสรุปได้ว่า อาการซึมเศร้า การหลีกเลี่ยงภัยอันตราย และการให้ความร่วมมือ สามารถนำมาใช้ร่วมกันทำนายพฤติกรรมการติดอินเตอร์เน็ตของวัยรุ่นได้อย่างมีนัยสำคัญทางสถิติที่ระดับ 0.01 โดยมีค่าสัมประสิทธิ์การทำนาย ร้อยละ 47 และมีขนาดอิทธิพล (Effect Size) เท่ากับ 0.48

เมื่อพิจารณาอิทธิพลของตัวแปรทำนาย ปรากฏว่า การให้ความร่วมมือ มีอิทธิพลต่อพฤติกรรมการติดอินเตอร์เน็ตของวัยรุ่นสูงสุด รองลงมาได้แก่ อาการซึมเศร้า และการหลีกเลี่ยงภัยอันตราย (ค่าคะแนนมาตรฐานของสัมประสิทธิ์ถดถอยพหุคูณ (**β**) เท่ากับ -0.65, 0.53 และ -0.48 ตามลำดับ) และเมื่อพิจารณาทิศทางอิทธิพลของตัวแปรทำนาย ปรากฏว่า การให้ความร่วมมือ มีอิทธิพลทางบวกต่อพฤติกรรมการติดอินเตอร์เน็ตของวัยรุ่น ในขณะที่อาการซึมเศร้า และการหลีกเลี่ยงภัยอันตรายมีอิทธิพลทางลบต่อพฤติกรรมการติดอินเตอร์เน็ตของวัยรุ่น